Väike Werrone Kool

Heaks kiidetud kolleegiumi 8.09.2022 protokolliga nr 6

Kinnitatid direktori 15.09.2022 käskkirjaga nr 17

**8. KLASSI LOOVTÖÖDE KOOSTAMISE JA VORMISTAMISE JUHEND**

Võru 2022

SISUKORD

[SAATEKS 3](#_Toc126041466)

[1. LOOVTÖÖ TEEMA VALIMINE JA REGISTREERIMINE 4](#_Toc126041467)

[2. LOOVTÖÖ KOOSTAMISE ETAPID 5](#_Toc126041468)

[3. LOOVTÖÖ OSAD 6](#_Toc126041469)

[3.1. Tiitelleht 7](#_Toc126041470)

[*3.3 Sissejuhatus* 8](#_Toc126041471)

[3.4. Töö põhiosa 8](#_Toc126041472)

[3.5 Kokkuvõtte kirjutamine 10](#_Toc126041473)

[3.6 Lisad 10](#_Toc126041474)

[4. VIITAMINE JA KASUTATUD ALLIKATE VORMISTAMINE 11](#_Toc126041475)

[4.1 Viitamine loovtöös 11](#_Toc126041476)

[***4.1.1 Viitamise üldpõhimõtted*** 11](#_Toc126041477)

[***4.1.3 Tekstisisene viitamine*** 12](#_Toc126041478)

[Kui viidatakse 12](#_Toc126041479)

[4.2 Kasutatud allikate vormistamine 13](#_Toc126041480)

[5. LOOVTÖÖ ESITLEMINE 14](#_Toc126041481)

[LISAD 15](#_Toc126041482)

[Lisa 1. Tiitelleht 15](#_Toc126041483)

[Lisa 2. Kasutatud allikate vormistamine 16](#_Toc126041484)

# **SAATEKS**

Väikeses Werrone Koolis õppides peab õpilane koostama ja kaitsma loovtöö, mis on põhikooli lõpetamise eelduseks. Loovtööks on õpilasuurimus või praktiline töö, mille õpilased teevad 8. klassis ja kaitsevad õppeaasta lõpus, tavaliselt mai teises pooles.

Õpilasuurimus on kindlatele reeglitele vastav kirjalik töö, mis põhineb uute andmete kogumisel, saadud tulemuste analüüsil ja järelduste tegemisel. Õpilasuurimus võib olla keskenduda probleemi lahendamisele või nähtuse kirjeldamisel. Praktiline töö on õpilase iseseisev terviklik ja juhendatud protsess. Praktiline töö koosneb kirjalikust osast, praktilisest tööst ja töö kaitsmisest.

Loovtöö pakub õpilasele võimetekohast ja huvidest lähtuvat eneseteostust, avardab maailmapilti, toetab õpilase loovust, eneseväljndusoskuse arengut ja aitab õpilasel end paremini tundma õppida. Loovtöö võib tõsta õpimotivatsiooni, kriitilise mõtlemise kujunemist ja õpilase kujunemist mitmekülgseks ning loovaks isiksuseks. Loovtööd tehes ja kaitstes kasvavad õpilase üldpädevused (iseseisev ja rühmas töötamine, probleemide lahendamine, kriitiline mõtlemine, argumenteerimis-, eneseväljendus- ja esinemisoskus, töö allikate ja andmetega) ning oskus oma tegevusi kavandada, aega planeerida ja kavandatut tegevusi ellu viia.

Õpilaste ja õpetajate jaoks koostatud juhend on mõeldud abivahendiks antud töö koostamisel ja vormistamisel.

# **1. LOOVTÖÖ TEEMA VALIMINE JA REGISTREERIMINE**

Loovtöö vormid võivad olla näiteks uurimus, etendus (näidend, pantomiim, dramatiseering, kirjanduslik eneseväljendus, tantsuetendus jne); kunstilooming (joonistus, koomiks, maal, graafika, skulptuur, keraamika, fotomontaaž, videofilm, animatsioon, disainitöö, käsitööese, tegevuskunsti esitlus, moekollektsioon jne), helilooming, kooli, klassi või muu sündmuse organiseerimine ja läbiviimine, ajalehe koostamine, spordiprojekt, keskkonnaprojekt, veebileht, õppematerjali koostamine, minifirma vm. Üldjuhul koostatakse loovtöö individuaalselt, kuid erandkorras võib loovtöö koostada ka kuni 3-liikmelise meeskonnaga juhul, kui pedagoogilise kolleegiumi hinnangul on vajadus selleks veenvalt põhjendatud. Grupitöö puhul on grupi liikmete ülesanded ja alateemad piiritletud ning kõigi grupi liikmete panus töö valmimisse peab olema selgelt määratletav.

Õpilane valib endale teema, otsib endale juhendaja ning registreerib teema ja juhendaja loovtööde korraldamise koordinaatori juures. Juhendaja võib valida Väikse Werrone Kooli õpetajaskonna hulgast või väljaspoolt kooli. Kui töö juhendaja on väljaspoolt kooli, peab õpilane leidma kooli õpetajaskonna seast kaasjuhendaja, kes vastutab töö nõuetele vastavuse eest. Vajadusel aitab kaasjuhendajat leida koordinaator. Loovtööde korraldamise koordinaatorid on koolis klassiõpetajad.

# **2. LOOVTÖÖ KOOSTAMISE ETAPID**

Loovtöö protsessi saab jaotada seitsmeks suuremaks osaks. Iga etapi juures saab vajadusel abi küsida juhendajalt.

1. teema valik ja juhendaja leidmine;
2. eesmärgi püstitamine;
3. uurimisküsimuste ja -ülesannete sõnastamine;
4. andmete kogumine (varasemad uuringud ja sarnased tööd, eeskujud), vajadusel uurimisküsimuste ja -ülesannete täpsustamine;
5. oma loovtöö tegevuse planeerimine, töö ülesehituse kavandamine;
6. tegevuste läbiviimine ja dokumenteerimine;
7. tehtud töö analüüsimine.

# **3. LOOVTÖÖ OSAD**

Õpilase loovtöö kirjalik osa koosneb järgmistest osadest alljärgnevas järjekorras:

* tiitelleht,
* sisukord,
* sissejuhatus,
* sisu (peatükid ja alapeatükid),
* kokkuvõte,
* allikmaterjalid,
* lisad.

1. Töö esitatakse kaks nädalat enne kolleegiumi poolt määratud loovtööde kaitsmise kuupäeva.
2. Töö esitatakse A4 formaadis elektrooniliselt Wordi failis ja pdf failina. Töö on lubatud vormistada ka käsikirjaliselt järgides võimaluste piires ja ligikaudselt elektroonilisele esitatavate tööde vormistusnõudeid.
3. Tekstitöötluses kasutatakse kirjastiili Times New Roman tähesuurusega 12.
4. Töö vormistatakse reavahega 1,5.
5. Lehe ääristus: vasakult 3,0 cm; paremalt 2,0 cm; ülalt ja alt 2,0 cm.
6. Read joondatakse rööpjoondusega (Justify).
7. Sõnade poolitamist üldjuhul ei kasutata.
8. Kõik leheküljed, sealhulgas kirjanduse loetelu ja lisad, nummerdatakse alates tiitellehest, millele numbrit ei kirjutata. Number paigutatakse lehekülje alaserva keskele. Lisad nummerdatakse eraldi (kui neid on rohkem kui üks) araabia numbritega (Lisa 1, Lisa 2 jne) ja pealkirjastatakse.
9. Pealkirjade ees on järjekorranumber, pealkirjade lõpus punkti ei ole.

Esimese taseme pealkiri (Heading 1) TRÜKITÄHTEDES tähesuurus 16, Bold, kirjastiil Times New Roman, vasakjoondus. Esimese taseme peatükk algab alati uuelt lehelt.

Näide: **1. EESTI VABARIIK**

Teise taseme pealkirja (Heading 2) tähesuurus 14, paksus kirjas, kirjastiil Times New Roman, vasakjoondus. Alampeatükid võivad alata samalt lehelt.

Näide: **1.1. Haldusjaotus**

Kolmanda taseme pealkirja (Heading 3) tähesuurus 14, paksus ja kaldkirjas, kirjastiil Times New Roman, vasakjoondus. Alampeatükid võivad alata samalt lehelt.

Näide: ***1.1.1. Maakonnad***

## **3.1. Tiitelleht**

Tiitelleht on töö esimene lehekülg (Lisa 1). Tiittellehel ei kasutata lausete või sõnade lõpus punkti ning ilmumisaasta ja -koha vahele ei panda koma. Töö pealkirjas ei tohi sõnu poolitada.

Tiitellehel on järgmised elemendid:

1. õppeasutuse nimetus (ülal keskel, kirjapunkti suurus 12 pt);
2. õpilase ees- ja perekonnanimi (pealkirja kohal, 12 pt);
3. õpilase klass (nime all, pealkirja kohal, 12 pt);
4. töö pealkiri (keskel suurtähtedega, paksus kirjas, 14-16pt);
5. töö liik (uurimistöö või praktiline töö, pealkirja all, 12 pt);
6. juhendajate andmed (nimi/nimed, paremal servas, 12 pt);
7. töö tegemise koht ja aasta (all keskel, 12 pt).

**3.2 Sisukord**

Sisukord lastakse teha tekstiprogrammil: kui anda sisukorra lisamise käsk, ilmuvad pealkirjalaadide abil koostatud pealkirjad automaatselt sisukorda. Töös muudatusi tehes on vaja sisukorda värskendada.

## ***3.3 Sissejuhatus***

Loovtöö sissejuhatuses tutvustatakse lühidalt (kuni 1 lk) valitud teemat. Sissejuhatus sisaldab:

1. teema valiku põhjendust (miks valisid selle teema, miks see huvitas, milles seisneb selle aktuaalsus);
2. töö eesmärgi ja põhiprobleemi sõnastust;
3. ülevaadet kasutatud uurimismetoodikast ja meetoditest;
4. ülevaadet kasutatud allikatest;
5. ülevaate töö alaosadeks jaotamise põhimõtetest.

Heaks tooniks on kõigi töö valmimisele kaasa aidanud isikute tänamine sissejuhatuses. Sissejuhatusse lisatakse ka lühiülevaade varasemate teemat puudutavate töödega tutvumisest.

## **3.4. Töö põhiosa**

Töö põhiosas näitab õpilane, et oskab töötada läbi erinevaid allikmaterjale, koguda andmeid, tulemusi analüüsida ja teha kogutud info põhjal järeldusi. Enne loovtööga alustamist tehakse eeltööd, st tutvutakse valdkonnaga, mille kohta tööd tegema hakatakse. Uurimisliku loovtöö puhul tutvutakse sellega, kui palju ja milliseid materjale on sel teemal avaldatud. See aitab uurimisprobleeme täpsustada, uurimisküsimusi sõnastada, hüpoteese püstitada ja otsustada, milliseid meetodid töö tegemiseks valida.

Omaloominguliste tööde puhul tuuakse töö põhiosas ära ka inspiratsiooniallikad (nt internetist leitud pildid, mõni kuulus film, muusikapala vms).

Töö põhiosas otsitakse vastuseid sissejuhatuses tõstatatud küsimustele. Töö põhiosa sisaldab järgmisi punkte:

* kirjeldav selgitus uurimisprobleemi kohta;
* uurimisprobleemi analüüs;
* tulemuste esitamine;
* praktilise töö puhul tööprotsessi kirjeldus.

Loovtöö põhiosas antakse vastused sissejuhatuses tõstatatud küsimustele. Põhiosa jaotatakse peatükkideks ja nende alapunktideks. Uurimusliku loovtöö teksti osa minimaalne pikkus on 10 lehekülge ilma lisade, tiitellehe ja sisukorrata. Praktilise töö kirjalik osa on vähemalt viis lehekülge.

**Küsitlus või vaatlus**

Küsitluse või vaatluse puhul antakse ülevaade valimist ja selle demograafilistest andmetest:

* Millal küsitlus läbi viidi, kellega? Kui palju oli vastajaid? Kui vanad olid vastajad? Vajadusel tuuakse ära ka vastajate sugu, elukoht, haridustase vms.
* Kuidas küsitlus läbi viidi (paberkandjal, virtuaalne keskkond vms)
* Keda või mida vaadeldi? Mis perioodil ja kus vaadeldi? Milliste tulemusteni jõuti?

Tulemused tuleb anda teadusliku kirjanduse jaoks väljakujunenud stiilis (kiretult, lakooniliselt ja täpselt) nende tähendust kommenteerimata. Tulemuste näitlikustamise huvides kasutatakse tabeleid, jooniseid, skeeme, fotosid ja diagramme. Ülevaatlikumad tabelid paigaldatakse töö põhiossa, üksikasjalikumad aga tavaliselt lisadesse. Lisadesse pannakse ka küsitlusankeet või küsitud küsimused.

Arutletakse tulemuste üle, võrreldakse neid teiste autorite analoogsete uurimuste tulemustega (võimalusel korral teoreetilise materjaliga tutvumise käigus leitud infoga), analüüsitakse nende omavahelise lahkumineku võimalikke põhjusi. Arutletakse võimalike vigade üle. Tehakse tulemuste põhjal üldistusi ja järeldusi, püstitatakse uusi hüpoteese, mida oleks vaja tulevikus testida või uurida.

**Intervjuu**

Intervjuu puhul pannakse kirja, keda millal ja kus intervjueeriti, samuti see, kui kaua intervjuu kestis. Tulemused kirjeldatakse jutustusena. Intervjuu küsimused pannakse uurimistöö lisadesse.

**Praktiline töö (valmib mõni ese, teos vms)**

Praktilise töö sisuks on tööprotsessi kirjeldamine. Tööprotsessi kirjeldust illustreeritakse fotomaterjaliga, et anda ülevaade töö valmimise etappidest. Kirja pannakse ka tööks valitud materjalid, tehnikad, töövahendid koos põhjendusega, millised on nende eelised teiste materjalide, tehnikate ja töövahendite ees. Kui praktiline töö nõuab rahalisi väljaminekuid, siis lisatakse ka töö eelarve.

Järgnevalt kirjeldatakse praktilise töö läbiviimiseks tehtud ettevalmistusi (kavandid, mustandid vm loomeprotsessi kirjeldus) ja seejärel töö valmimisprotsessi. Lugejale püütakse anda ülevaade töö mahust, st kui kaua üks või teine töö etapp aega võttis (nt kavandi tegemine, detailide viimistlemine vms). Kirjeldatakse ka töö käigus ilmnenud raskusi ja seda, kuidas need ületati. Kui tööprotsessi käigus tegi esialgselt planeeritus muudatusi, siis lisatakse selgitused, miks need muudatused vajalikud olid.

## **3.5 Kokkuvõtte kirjutamine**

Kokkuvõte ja sissejuhatus peavad olema omavahel kooskõlas. See tähendab, et kokkuvõttes antakse vastused sissejuhatuses püstitatud eesmärkidele, uurimisküsimustele jne. Kokkuvõte peab olema sõnastatud sel viisil, et loovtööst saab ülevaate ka töö ülejäänud osasid lugemata.

Kokkuvõttes esitletakse peamisi uurimistulemusi. Tuleb jälgida, kas sissejuhatuses püstitatud probleemid leidsid lahenduse. Kui ei leidnud, siis kirjeldatakse, miks lahendusi ei leitud.

Kokkuvõttes ei püstitata uusi probleeme ega tooda sisse uusi ideid, ei püstitata uusi küsimusi või probleeme ega viidata allikatele. Kokkuvõttes ei tohi olla uusi andmeid, mida eelmistes peatükkides ei esitatud. Küll aga võib kokkuvõttes ära märkida, kuidas saaks loovtööd hiljem edasi arendada.

Praktilise töö puhul annab autor oma hinnangu kogu protsessele ja ülevaate selle probleemi lahendusest, mille ta sissejuhatuses püstitas.

Kui sissejuhatuses jäid tänamata juhendaja(d) ja teised töö valmimisele oluliselt kaasa aidanud isikud, siis sobib seda teha ka kokkuvõtte lõpus.

## **3.6 Lisad**

Lisades avaldatakse töö põhiosa illustreerivaid materjale (nt küsimustikud, suuremahulised tabelid, joonised, fotod jm) materjalid, mis illustreerivad töö põhiosa, kuid ei ole töö sisust arusaamiseks ilmtingimata vajalik. Kui lisasid on rohkem kui üks, nummerdatakse need araabia numbritega. Kõik lisad pealkirjastatakse. Töö sisus peab olema viide igale lisale. Lisad järjestatakse neile viitamise järjekorras. Iga lisa peab algama uuelt leheküljelt.

# 

# **4. VIITAMINE JA KASUTATUD ALLIKATE VORMISTAMINE**

## **4.1 Viitamine loovtöös**

### ***4.1.1 Viitamise üldpõhimõtted***

Loovtöö kirjutamisel kasutatakse erinevaid allikaid, kust leitakse töö tegemiseks vajalikku infot, andmeid, pildimaterjali vms. Kõigile töö koostamisel kasutatud allikatele (teadusartiklid, ajaleheartiklid, raamatud, kogumikud, internetiallikad, andmebaasid, arhiivimaterjalid, suuline info jne) tuleb korrektselt viidata. Viited lisatakse selleks, et oleks lugejal oleks selge, kust täpselt käsitletav info pärineb nii, et lugeja võib huvi korral selle ise üles otsida. Kui töös on esitatud faktid, tulemused, mõtted, ideed, arvamused, pildid, joonised jms ilma viiteta, siis lugeja eeldab, et see on autori isiklik looming.

Plagiaadiks ehk loomevarguseks loetakse teiste autorite mõtete, ideede, andmete, visuaalsete materjalide jne esitamist enda omadena. Kui loovtöös jäetakse viitamata töös kirjutamisel kasutatud allikatele, siis ka see on plagiaat. Ka teiste töödele või materjalidele viitamata jätmine on plagiaat. Plagiaat on keelatud.

Viitama ei pea üldiselt teada olevatele andmetele ja enesestmõistetavatele faktidele, nt et lindudel on tiivad. Siiski tuleb jälgida, et üldtunnustatud arvamus või kellegi teise arvamus või seisukoht oleks selgelt eristatav loovtöö autori enda arvamusest ja seisukohtadest.

***4.1.2 Tsiteerimine ja refereerimine***

Tsiteerimisel kasutatakse mõnes teises töös või allikas esinevat lauset, lauseosa või väljendit sõna-sõnalt. Tsitaate tasub kasutada eriti ilmekate väljendite või mõistete korral. Tsitaat eraldatakse muust tekstist jutumärkidega ning allikale tuleb viidata. Juhul kui originaaltekstis jäetakse vahele mingid sõnad või ebaolulised osad, märgitakse väljajäetud kohad kolme punktiga (...). Sõna(de) või lauseosa(de) ärajätmise korral ei tohi tsitaadi mõte muutuda. Kui loovtöö koostaja soovib tsitaati täiendada mingite selgitavate sõnadega, siis need lisatakse nurksulgudesse [ ]. Viide järgneb pärast jutumärke.

Kui lause, lõik, tulemus, järelduse, mõte või idee antakse edasi oma sõnadega, on tegu refereeringu ehk ümberjutustusega. edasiandmine ehk ümberjutustamine. Refereeringu puhul esitatakse allikas (vt Tekstisisene viitamine). Refereeringu puhul ei kasutata jutumärke, kuid peab olema aru saada, kus lõpeb ühest allikast pärinev info ja teine algab teise allika info või loovtöö autori enda mõtted. Kui refereeritavas tekstis on esitatud nii autor kui ilmumisaasta, pole eraldi viitamine vajalik.

### ***4.1.3 Tekstisisene viitamine***

### Kui viidatakse

1. ühele lausele, siis pannakse viide lause lõppu *enne* lauselõpu punkti.

*Näide:* Lemmikloomadena peetakse kõige sagedamini kasse ja koeri (Tamm, 2018, lk 15).

1. ühele lõigule, siis pannakse viide *pärast* lõigu viimase lause lõpus olevat punkti.

*Näide:* Lemmikloomadena peetakse kõige sagedamini kasse ja koeri. Suhteliselt harva peetakse Eestis lemmikloomadena madusid ja ämblikke. (Tamm, 2018, lk 15)

Loovtöö tekstiosas kasutatakse tekstisisest viitamist. kus viited esitatakse ümarsulgudes. Sulgudes on ära toodud autori perekonnanimi, allika ilmumisaasta ja lehekülje number järgneval kujul:

(Perekonnanimi, aasta)

Kui autoreid on kaks, tuuakse ära mõlema autori perekonnanimi, ilmumisaasta ja lehekülje number.

Juhul, kui autoreid on rohkem kui kaks, tuuakse ära esimese autori perekonnanimi ja lisatakse jt (ja teised), ilmumisaasta ning lehekülje number.

Kui kodulehel kasutatud visuaalse materjali, teksti, artikli vm autor on võimalik kindlaks teha, siis viidatakse autori nime järgi ja kasutatud kirjandusse lisatakse link kodulehele. Internetiallikale viidates antakse koduleheküljele viidates kodulehe (või asutuse) nimi lühidalt, täispikk link allikale peab olema kättesaadav kasutatud kirjanduse loetelus. Kui leitakse infot nt blogidest, kus on võimalik tuvastada sissekande tegemise aeg, märgitakse viitesse teksti sissekande tegemise aeg. Kodulehtedel ei kasutata tavaliselt leheküljenumbreid, seega ei saa neid märkida ka viitesse.

*Näiteid viidetest:*

(Kask, 2010, lk 23)

(Kask ja Tamm, 2013, lk 123)

(Kask jt, 1987, lk 15-16)

*Näiteid internetiallikatele viitamisest:*

(Statistikaamet, 2013) või ([www.stat.ee](http://www.stat.ee))

(Mallukas, 31.12.2020)

## **4.2 Kasutatud allikate vormistamine**

Kasutatud allikad reastatakse kasutatud allikate loetelus tähestikulises järjekorras. Kasutatud allikate loetelule ei nummerdata. Näiteid kasutatud allikate nimekirja vormistamisest on toodud lisas 2.

# **5. LOOVTÖÖ ESITLEMINE**

Loovtöö esitlemiseks on aega 10 minutit. Kui loovtööna valmib film või heliteos, siis kokkuleppel koordinaatoriga antakse selle töö esitlemiseks pikem aeg. Loovtöö esitlemiseks koostab autor kõne, kus antakse ülevaade töö eesmärgist, uurimisprobleemist, uurimisülesannetest, olulisematest tulemustest, tehtud järeldused, ettepanekud jne.

Tavaliselt koostatakse oma töö põhiseisukohtade, märksõnade, jooniste jm esitlemiseks slaidiesitlus. Slaidide asemel võib teha ka käsitsi plakatid. Slaididel olevat teksti ei loeta sõna-sõnalt maha, vaid slaidid on mõeldud esitleja poolt räägitava näitlikustamiseks. Kõne on alati pikem kui slaididele kirja pandu. Kuna esitluse aeg on 10 minutit, siis peaks piirduma 8-12 slaidiga. Minimaalne kirja suurus slaidil on 24 pt.

Esimesel slaidil näidatakse töö teema ning autori ees- ja perekonnanimi. Viimasele slaidile kirjutatakse midagi sobivat lõpetuseks (Nt Aitäh kuulamast!). Esitluse lõpus on viisakas tänada juhendajat ja teisi inimesi, kes olid abiks töö koostamisel.

# **LISAD**

## **Lisa 1. Tiitelleht**

Väike Werrone Kool (12 pt, keskel)

Õpilase ees- ja perekonnanimi (12 pt, keskel)

Klass (12 pt, keskel)

**TÖÖ PEALKIRI (14-16 pt, keskel)**

Loovtöö liik (12 pt, keskel)

Juhendaja: ees- ja perekonnanimi (12 pt, vasakul)

Võru aasta (12 pt, keskel)

## **Lisa 2. Kasutatud allikate vormistamine**

**Raamat:** Autori perekonnanimi, Autori eesnimi. Avaldamise aasta. *Raamatu pealkiri.* Avaldamise koht: Kirjastaja.

Ferguson, Nial. 2008. Maailmasõda, XX sajandi konflikt ja Lääne allakäik. Tallinn: Kirjastus Varrak.

**Kogumik:** Toimetaja perekonnanimi, Toimetaja eesnimi (Toim). Avaldamise aasta. *Kogumiku pealkiri.* Avaldamise koht: Kirjastaja.

**Artikkel kogumikus:** Autori perekonnanimi, Autori eesnimi. Avaldamise aasta. Artikli pealkiri. Toimetaja ees- japerekonnanimi (toim). *Kogumiku pealkiri,* leheküljenumbrid. Avaldamise koht: Kirjastaja.

Vapra, A. 1988. Vananemine ja eaka inimese tervishoid. H. Jänes (Toim), *Tervise teejuht I.* Tallinn: Valgus.

**Artikkel ajalehes või ajakirjas:** Autori perekonnanimi, Autori eesnimi. Avaldamise aasta. Artikli pealkiri. *Ajalehe/ajakirjanimi,* kuu/kuupäev/väljaande number, leheküljenumbrid.

Kändler, Tiit. 2010. See õudne sõna „matemaatika“. *Tarkade Klubi,* 5(41), 25.

**Entsüklopeediad ja leksikonid:** Peatoimetaja perekonnanimi, Peatoimetaja eesnimi. Avaldamise aasta. Artikli/sissekande pealkiri. Entsüklopeedia/leksikoni pealkiri, lehekülje numbrid. Avaldamise koht: Kirjastaja.

**Sõnastikud:** Kui autori nime pole antud, alustatakse sõnaraamatu pealkirjast.

*Longman Dictionary of Contemporary English*. 3. trükk. Harlow: Longman.

Veldi, Enn. 2002. *Eesti-inglise sõnaraamat. Estonian-English Dictionary.* Tallinn: Kirjastus Koolibri.

**Arhiivimaterjalid:** Arhiivimaterjalide puhul peab olema näidatud arhiivi nimi ning fondi number ja nimetus.

Näide: Riigiarhiiv - ERA. Fond 852 – Sisekaitse ülem. Võru Linnaarhiiv. Fond 1 –Uurimistööd.

**Internetiallikad:** Internetiallikal peab olema samuti antud nii autori kui artikli pealkiri, kuid avaldamise koha ja kirjastaja asemel näidatakse artikli täpne aadress. Kuna internetileheküljed on ebapüsivad, tuleb ära tuua ka nende külastamise aeg.

Näide: Tšornobõli katastroof. Saadaval <https://et.wikipedia.org/wiki/Tšornobõli_katastroof>, külastatud 01.06.2016.

Jõerüüt, Jaak. 2009. Baltimaad: eristumine on ohtlik. Saadaval http://www.vm.ee/?q=node/7735, külastatud 03.01.2012.

Mallukas, 30.12. 2020. palju küsimusi ja ihuhädasid. Saadaval <https://mallukas.com/2023/01/30/palju-kusimusi-ja-ihuhadasid/>, külastatud 3.04.2021

Statistikaamet. 2011. Tarbijahinnaindeksi aastamuutust mõjutas novembris enim eluase. Saadaval http://www.stat.ee/49483, külastatud 03.01.2012.

**Filmid:** Režissööri perekonnanimi, Režissööri eesnimi. Väljalaske aasta. Filmi pealkiri. Päritolumaa: Stuudio.

Scorsese, Martin. 2002. *New York’i jõugud* (film). USA: Miramax.

**Muusika:** Loovtöös saab rääkida muusikast või muusika esitusest või hoopis laulusõnadest. Kui räägitakse muusikast, siis viidatakse heliloojale, kui räägitakse esitusest, siis esitajale. Kui töös räägitakse muusikast, peab lähtuma heliloojast; kui esitusest, siis esinejast; kui töös on jutt laulusõnadest, siis sõnade autorist.

Helilooja/esitaja/sõnade autori perekonnanimi, eesnimi. Aasta. Laulu pealkiri. *Albumi pealkiri.* Päritoluriik: Väljaandja.

Laasner, L. 2008. Depressiivsed Eesti väikelinnad. *HU? Film(CD).* Eesti: OÜ Mindnote.

Kui muusikateos pärineb internetileheküljelt, võib avaldamise koha ja kirjastaja asemel ära tuua veebilehe täpse aadressi ning külastamise aja.

**Intervjuu:** Intervjueeritava nimi, initsiaal(id). Intervjueerija nimi, initsiaal(id). Intervjuu tüüp (üleskirjutus või helisalvestis). Intervjueerimise koht, kuupäev.

Näide: Madis Milk. Autori intervjuu. Üleskirjutus. Tartu, 16. aprill 1997.